**РАБОТНИК ЗАТИСНАТ ОТ НАВЕС**

**I. Обстоятелства**

Злополуката е станала в двора на дружество, което има пункт за годишни технически прегледи, автосервиз и пункт за смяна на гуми и в ден, който е бил почивен за работещите. На външната страна на едно от халетата, намиращо се в двора на предприятието, е изграден навес, под който са складирали материали. Навесът е представлявал паянтова дървена конструкция, която не е изпълнена по проект. За покрив на тази конструкция са използвани листове ламарина, върху които са били поставени голямото количество /над 50 броя/ други листове гофрирана ламарина. Най-вероятно, поради това, че навесът не е изпълнен по проект и съответно не е оразмерен да понесе тежестта на листовете ламарина се срутва и затиска намиращия се там работник.

**II. Причини за злополуката, нарушени нормативни актове и лица допуснали нарушения:**

1. Работодателят не е осигурил за изградения навес необходимата конструкция и експлоатационна сигурност, в нарушение на чл.19 от Наредба №7 от 23.09.1999г. за минималните изисквания за здравословни и безопасни условия на труд на работните места и при използване на работното оборудване.

2. При идентифициране на опасностите работодателят не е включил установяване на обекти, които могат да бъдат увредени - хора, имущество, работна или околна среда, както и систематично проучване на всички аспекти на дейността:

а) анализиране на всички дейности, които се извършват на оценявания обект;

б) отчитане на необичайни операции по време на работа;

в) отчитане на непланирани, но предвидими събития;

г) отчитане възможността за възникване на промишлени аварии;

д) анализ на разпоредбите за осигуряване на здравословни и безопасни условия на труд и на приложените предпазни мерки, с което е нарушил чл.16, ал.1 във връзка с чл.3 от Наредба № 5 за реда, начина и периодичността на извършване на оценка на риска, ДВ., бр.47/1999г.

По време на проверката са констатирани и други нарушения на трудовото законодателство, нямащи пряко отношение към трудовата злополука.

**III. Предприети мерки:**

Дадени са предписания за всяко констатирано нарушение и е потърсена административно наказателна отговорност на работодателя за допуснатото в т.2 нарушение.